A hvg.hu több forrásból úgy értesült, Takaró Mihály irodalomtörténész lehet a Petőfi Irodalmi Múzeum vezetője, más neve nem merült fel. Az ATV is ezt írta, kormányzati forrásokra hivatkozva. Az Emmi egyelőre nem erősítette meg az értesülést. Takarót elértük, de azt mondta, a lezajlott telefonbeszélgetésből nem lehet idézni.

Takarónak korábban egészen furcsa megnyilvánulásai voltak: egy volt kollégája egy azóta már eltávolított Facebook-posztban azt írta, Takaró a Nyugatot "kis példányszámú zsidó lapocskának" nevezte, az Echo Tv-ben pedig arról beszélgetett, Kertész Imre egyáltalán magyar-e:

Spiró Györgyről egy rendezvényen úgy fogalmazott:

"ez az ember, Spiró György, nevezzük embernek most..." (a videón 3.52-nél mondja ezt)

Nyirő József, Tormay Cécile vagy Wass Albert munkásságának szakértője, egy beszélgetésen megpróbálta letörölni Nyirő József emlékéről a fasizmus szégyenbélyegét. Az Index korábban arról írt, Takaró az M5 csatornán vezeti majd a Háromszor magyar című műsort, de ennek a műsornak nem találtuk nyomát. Takarónak több kitüntetése van, 2014-ben megkapta a Magyar Érdemrend Lovagkeresztje – polgári tagozatot.

Prőhle Gergely megbízatása közös megegyezéssel szűnik meg, a korábbi hírek alapján október 31-i hatállyal. Ő a kultúrharc első áldozata: a Magyar Időkben Szakács Árpád támadta be, majd a lap hasábjain kibontakozott egy vita arról, hogy Prőhle nem dörgölőzik-e túl sokat baloldali művészekkel. Bayer Zsolt újságíró szerint ugyan Prőhle nem érdemelte meg azt a támadást, amit kapott, de az nem volt szerencsés, hogy szerepet vállalt a Tanácsköztársaság képzőművészete kiállításban. A Figyelőben arról beszélt, "azt a kiállítást nem lehet megmagyarázni, az egy vérkommunista tárlat, amelytől minden normális embernek égnek áll a haja".